ঈদ আসে ঈদ যায়। কিন্তু যে খুশি আসার কথা সেই খুশি কেন যেন আসে না। সড়ক দুর্ঘটনা এ যেন কপালের লিখন। নিরাপদ সড়কের কত বড় আন্দোলন হলো। কিন্তু পরিস্থিতির কোনো উন্নতি হলো না। সবাই যেন কেমন উদাসীন। সবকিছু লাগামহীন একেবারে ফ্রি-স্টাইল। ঈদের পর পত্রিকা বেরুতেই দেখলাম দুর্ঘটনায় ৩৮ জন নিহত। গত পরশু নাটোরে লেগুনার ১৪ এবং গতকাল ১০ যাত্রী নিহত। কত আর মৃত্যুর সংবাদ শোনা যায়। মৃত্যুরও তো একটা স্বাভাবিক গতি-প্রকৃতি আছে। মুক্তিযুদ্ধে হানাদাররা গ্রামকে গ্রাম জ্বালিয়ে-পুড়িয়ে ছারখার করে দিত, তাতে বুক কাঁদত। কিন্তু প্রতিকারে কিছু-না কিছু করতে পারতাম। এখন যে মাত্রায় মানুষ মরে প্রতিকারের কত চিন্তা মাথায় ঘুরপাক খায়। কিন্তু কিছুই করতে পারি না। ঈদের দিন তো বাবা-মার কবরে গিয়েছিলাম, ঈদের পরদিনও বহেরাতলী-তেজপুর-সিলিমপুর গিয়েছিলাম। বড় মেয়ে কুঁড়ি স্পিডবোট থেকে নামতে গিয়ে পিছলে পড়েছিল। বাম হাতে ব্যথা পেয়েছে। পাহাড়ি লালমাটি বড় পিচ্ছিল। আমিও তেজপুর ব্রিজের কাছারে উঠতে গিয়ে পড়ে গিয়েছিলাম। আমার পড়ে যাওয়ার তেমন একটা বাতিক নেই।